In nomine sancte et individue Trinitatis. Ego Willelmus, Autissiodorensis episcopus, notum volo fieri tam presentibus quam futuris quod, cum Crisenoni essemus in capitulo, conventus ejusdem loci nobis dixit quod, de communi assensu, omnes moniales, ad emenda vestimenta sua, deputaverant omnes redditus quos apud Varziacum habebant vel habiture erant, et omnia emolumenta carrucarum et vinearum suarum ibidem positarum, exceptis tantummodo expensis familie sue ibidem commorantis, et vinearum culturis. Rogaverunt etiam nos eedem moniales quod hoc scripto mandari et sigillo nostro muniri faceremus, ad majoris stabilitatis et firmioris perseverancie robur et munimen; quod equidem ad preces ipsarum fecimus sub anathematis pena, interdicentes ne quis ullo modo res predictas in alios usus expendere presumat, et ne alicui successorum hanc institutionem mutare, aut in irritum ducere liceat. Hoc autem totum factum est ob memoriam et mandatum cujusdam nobilis matrone, Garne nomine, sororis defuncti Iterii de Tuciaco, in eadem ecclesia quiescentis. Nam cum eadem matrona predicte ecclesie multa beneficia contulisset in vita sua, in exitu etiam suo quater-viginti bixancios et decem et octo marchas argenti ibidem in elemosina dedit et multa alia; rogans et precipiens quod ex predicta pecunia redditus emerentur, unde annuatim monialibus vestimenta providerentur. Tum vero temporis ecclesia illa magno obligata erat debito; et consilio autenticorum et religiosorum virorum, debita sua reddiderunt moniales de predicta pecunia, et in restitutionem illius beneficii et in recompensationem predictos redditus de Varziaco constituerunt, et ad majorem firmitatem tam nostro, quam sigillo earum firmatum est. Actum, anno ab Incarnatione Domini Mº Cº LXXº VIIIº.